text: Nadal 2015: us proposem un calendari d'advent escolta i guia ple de recursos! - Minyons Escoltes i Guies de Catalunya
  Calendari d'advent escolta i guia
  Aquest any us proposem fer un calendari d'advent, el típic calendari de "compte enrere" que es fa servir per preparar-se per Nadal, on cada dia cal fer una acció: estripar un número, obrir una caixeta, etc. i a canvi hi trobem una petita sorpresa.
  Això sí, el calendari que us proposem té un toc escolta i guia: té forma de tenda de campanya, està fet amb materials reciclats i cada dia quan "obrim" un dels números hi trobarem un recurs, proposta o activitat que podem dur a terme al cau o a casa.
  Aquest calendari el podeu fer al cau i omplir cadascun dels dies amb allò que creieu. També podeu seguir com anem "obrint" el calendari a través del Facebook de MEG, on cada dia "destaparem" un recurs o activitat per fer.
  Al recurs d'avui, 1 de desembre, us expliquem precisament com construir-vos el calendari. Animeu-vos-hi!
  DIA 1 DESEMBRE · Construïm un calendari d'advent escolta i guia
  Us proposem fer un calendari d'advent escolta i guia, amb la forma d'una tenda de campanya i fet amb materials reciclats. A dins de cada número hi podeu posar una sorpresa per a cada dia!
  DIA 2 DESEMBRE · Coneixem les constellacions
  Ens encanta aquesta activitat per ajudar els nens i nenes a conèixer les constel·lacions tot projectant la llum a la paret! És fàcil de fer i és una gran idea!
  Plantilla constel·lacions per imprimir.
  DIA 3 DESEMBRE · Les noves tecnologies ens acosten o ens allunyen?
  Mireu aquest vídeo i reflexioneu. Hem de desconnectar del món virtual per estar connectats al món real?
  Trobareu aquest vídeo i més recursos als materials pedagògics de la Llum de la Pau
  DIA 4 DESEMBRE · El nus de l'amistat
  Aquest nus el fan servir escoltes i guies d'arreu del món. La unió de les dues puntes representa el vincle de l'amistat. Diuen que te l'ha de fer un amic o una amiga i no te l'has de desfer mai.
  DIA 5 DESEMBRE · Dia internacional del voluntariat
  Fes-te un 'selfie' o explica què és per tu el voluntariat al cau i penja-ho a les xarxes socials! #sócdecau #DiaVoluntariat
  DIA 6 DESEMBRE · Dinàmica Cançons perdudes
  El nostre Eix del Curs 2015-16 és música i escoltisme. Sabríeu emparellar aquests fragments de lletres de cançons amb el títol corresponent? Podeu convertir-ho en una dinàmica al cau, fent jocs cooperatius, competicions per grups, individuals, cantant el fragment de la lletra... feu volar la imaginació!
  Trobareu un llistat més ampli de cançons per la dinàmica a la pàg. 14 de la revista El Correu 93
  DIA 7 DESEMBRE · Feu un fanalet per la Llum de la Pau
  El dia 13 fem l'acte central de rebuda de la Llum de la Pau. Anem-la a rebre amb un fanalet i escampem la pau a tots els racons del país! #LlumDeLaPau #ConnectaLaLlum
  Trobareu més informació, actes previstos i materials pedagògics aquí: www.escoltesiguies.cat/llumdelapau
  DIA 8 DESEMBRE · Quant falta perquè es faci fosc?
  A l'hivern les hores de sol disminueixen i és important saber quantes hores de sol queden abans no caigui la nit. Amb aquest truc ho podràs saber sense mirar el rellotge. Sobretot tingues el braç estirat i fes servir tots els dits menys el polze. Cada dit equival a un quart d'hora de llum (atenció: és un mètode orientatiu!).
  DIA 9 DESEMBRE · Com fer plastilina casolana
  Avui us proposem fer plastilina casolana, és molt fàcil i no necessiteu res de l'altre món. Tots tindreu els ingredients, ja veureu.
  Podeu veure també el procés pas a pas al vídeo del programa Dinàmiks de TV3 O a la web de sarriàpetits
  A partir d'aquesta recepta hi ha moltes variacions. Podeu trobar una gran varietat plastilines amb olor de coco, amb herbes naturals, plastilina brillant amb purpurina, amb textures, aromàtica, de cítrics, sedosa i suau per a pells sensibles, amb lavanda… i recordeu que podeu barrejar colorant per tenir més colors. Moltíssimes opcions per explorar! Us animeu?
  DIA 10 DESEMBRE · Expliquem un conte "L'ametller no va poder fugir"
  En el Dia Internacional dels Drets Humans ens volem apropar a la realitat de les persones refugiades. Podeu trobar el recurs que us proposem i d'altres a la web "L'escoltisme català en favor de les persones refugiades i migrants" de la Federació Catalana d'Escoltisme i Guiatge.
  Amb aquest relat il·lustrat ens podem apropar a la realitat de les persones desplaçades a la força i romoure entre els nens i nenes l'hàbit d'informar-se i l'interès per conèixer el món on viuen, tot desenvolupant l'esperit crític, promovent els valors de la convivència i la solidaritat dels drets humans i l'empatia envers els altres.
  Es tracta de llegir aquest conte amb els infants i compartir què ens ha semblat la història, si mai han conegut una persona que s'hagi vist obligada a fugir del seu país, què sabem dels drets humans, etc.
  Conte editat pel Comitè Català de l'ACNUR.
  DIA 11 DESEMBRE · Prepareu la vostra propera excursió!
  Us proposem celebrar aquest Dia Internacional de les Muntanyes preparant una ruta o excursió amb els companys, els amics o la família. Per fer-ho us recomanem la nova pàgina web sobre Natura i Muntanya de MEG, que estrenem avui. Al menú "Recursos" a l'apartat d'"Excursions i rutes", hi trobareu camins que ja són clàssics, itineraris i webs col·laboratives on agafar idees i planificar l'excursió. Bona ruta!
  DIA 12 DESEMBRE · Treballem les emocions
  Aquesta cara pot servir per expressar com ens sentim, o pot ser útil per ensenyar a identificar els sentiments sovint difícils d'explicar. Des dels agrupaments podem posar a l'abast de tothom (caps, infants, joves i famílies) les eines necessàries per aconseguir-ho: per fer de l'emoció un aliat indispensable de l'educació.
  1. Descarrega la plantilla en blanc i negre o en color (drets reservats mrprintables.com)
  2. Pinta-la
  3. Enganxa el full en un cartró
  4. Punxa els forats amb un punxó
  5. Retalla
  6. Posa els enquadernadors
  7. Amb fil lliga les galtes
  DIA 13 DESEMBRE · Rebuda de la Llum de la Pau
  Ja heu vist el vídeo Què és la LLUM DE LA PAU?
  La Llum de la Pau és un projecte internacional escolta i guia que consisteix en escampar arreu del món una flama vinguda de Betlem que simbolitza la pau, per tal que arribi a tots els racons del planeta.
  Avui arriba a Catalunya. Més informació: www.escoltesiguies.cat/llumdelapau
  Us convidem a anar-la a buscar!
  Lloc: Plaça de l'Ajuntament (Sant Boi de Llobregat)
  Hora: a les 17h (porta el teu fanalet)
  DIA 14 DESEMBRE · Juguem a jocs cooperatius
  Els jocs cooperatius cerquen la participació de tothom i hi predominen els objectius col·lectius sobre els individuals. Juguem amb els altres i no contra els altres, per a superar obstacles conjuntament. Així es promouen actituds de sensibilització, cooperació, comunicació i solidaritat. Us animeu a provar-ne algun? També pots consultar recursos a la web creixem jugant (eix del curs 2014-15)
  DIA 15 DESEMBRE · Dibuixem amb llum
  Dibuixant amb llum obtindrem fotos molt creatives i amb resultats sorprenents. Ho podem fer durant una nit de campaments. Podrem escriure missatges, dibuixar objectes, formes... segur que ens ho passarem genial fent-les!
  DIA 16 DESEMBRE · Construïm instruments
  Podeu utilitzar material reciclat per construir-los. Aquí us donem algunes idees. Segur que seran un bon acompanyament per cantar nadales durant aquestes festes!
  DIA 17 DESEMBRE · Fem tampons
  Avui fem tampons amb goma eva. Podeu fer moltes formes: d'estrelles, de fulles, de núvols... feu volar la imaginació! És una manera original d'estampar paper, que després us pot servir per embolicar el regal de l'amic invisible o per decorar el cau! Font: www.innerchildfun.com
  DIA 18 DESEMBRE · Experiments de ciència
  El final de trimestre és un bon moment per endreçar el cau. Com que a l'agrupament som moltes persones agafant el material, cal tenir-ho tot ben organitzat. Us donem algunes idees per aconseguir-ho aprofitant materials reciclats. Font: www.pagingfunmums.com
  DIA 19 DESEMBRE · Organitzem el cau?
  El final de trimestre és un bon moment per endreçar el cau. Com que a l'agrupament som moltes persones agafant el material, cal tenir-ho tot ben organitzat. Us donem algunes idees per aconseguir-ho aprofitant materials reciclats.
  DIA 20 DESEMBRE · Rebombori de colors
  Una vegada afegits els colors, barregeu-los amb l'escuradents per crear el dibuix que vulgueu. Poseu el paper sobre l'aigua i premeu lleugerament, assegurant-vos que tota la superfície entra en contacte amb l'esmalt. Traieu-lo amb delicadesa. Els resultats són diferents cada vegada, us sorprendran! Us recomanem no tardar gaire estona, ja que l'esmalt d'ungles s'asseca, i fer-ho en una àrea ben ventilada, perquè l'olor pot ser forta. Font: www.stampawaywithme.blogspot.com.es
  DIA 21 DESEMBRE · Millora els teus dissenys
  Quan has de dissenyar un cartell pel cau perds molt temps i creus que queda poc professional? No saps on trobar fotos lliures de drets o tipografies originals? Us oferim una llista de recursos web on trobar idees i eines per dissenyar cartells, postals, imatges per a les xarxes socials, etc., amb qualitat i en poc temps.
  Per crear infografies de manera ràpida i senzilla.
  DISSENY SIMPLE PER A TOTHOM
  Per crear dissenys per a web o impressió: cartells, invitacions, presentacions, imatges de portada de Facebook... Qualsevol usuari pot fer dissenys de bona qualitat de manera ràpida i molt senzilla.
  RECOPILAR EN UN MATEIX ESPAI TOTS ELS TEUS INTERESSOS
  Pinterest és una xarxa social que permet trobar, filtrar, organitzar i compartir imatges amb recursos i idees. És una plataforma molt visual.
  TIPOGRAFIES DESCARREGABLES
  Trobaràs fonts lliures (per ús personal).
  Per editar al moment sense la necessitat de descarregar el programa a l'ordinador. Permet retallar, retocar, fer un collage i ofereix una gran varietat de filtres (a l'estil Instagram).
  Hi trobaràs una gran varietat d'enllaços web per descobrir recursos dividits per temes: fotos lliures, textures, tipografies, vectors, logos...
  DIA 22 DESEMBRE · Fem que nevi cada dia?
  Avui comença l'hivern i us proposem un taller ben nadalenc. A dins del pot hi podeu posar qualsevol objecte o figura, o bé fer-la vosaltres mateixos. Us aconsellem posar pega al voltant de la tapa per mantenir-la segura i hermètica. Una mica de glicerina farà que la neu caigui més a poc a poc.
  Font: Craftaholics Anonymous
  DIA 23 DESEMBRE · Moments de llum
  Recurs extret dels materials pedagògics de la Llum de la Pau (Proposta d'activitats Castors / Llúdrigues)
  DIA 24 DESEMBRE · Regals originals amb valors escoltes i guies
  Esteu pensant què regalar aquestes festes a la família i els amics? Us proposem idees per a fer regals originals sense gastar gaire diners i d'acord amb els valors de l'escoltisme i el guiatge.